
PËR SHTYRJEN E AFATIT TË KRYERJES SË PROCEDURAVE TË PROKURIMIT PËR DISA INSTITUCIONE, NË VARËSI TË MINISTRISË SË SHËNDETËSISË, SI AUTORITETE KONTRAKTORE

Në mbështetje të nenit 100 të Kushtetutës dhe të nenit 75 të ligjit nr. 9643, datë 20.11.2006 “Për prokurimin publik”, të ndryshuar, me propozimin e Ministrit të Shëndetësisë, Këshilli i Ministrave 

VENDOSI:

1. Lejimin e disa institucioneve në varësi të Ministrisë së Shëndetësisë të përfundojnë, brenda datës 15.12.2012, procedurat e prokurimit për mallra, shërbime dhe ndërtime, me fondet e parashikuara në Buxhetin e Shtetit, për vitin 2012, sipas aneksit 1 bashkëlidhur këtij vendimi.
Brenda këtij afati përfshihen dhe lidhja e kontratave përkatëse e njoftimi i këtyre kontratave të nënshkruara në Agjencinë e Prokurimit Publik.
2. Ngarkohen Ministria e Shëndetësisë dhe Agjencia e Prokurimit Publik për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Sali Berisha 

ANEKSI 1

1. Spitali Mallakastër
“Rikonstruksioni i ambienteve të RO’ spitali Mallakastër” me vlerë limit 3.750.000 lekë pa TVSH.
Për këtë investim është realizuar procedura e prokurimit dhe është dërguar në APP shpallja e njoftimit të fituesit.
“Blerje solari për ngrohje, spitali Mallakastër” me fond limit 1.000.000 lekë pa TVSH.
Kjo procedurë është anuluar nga ana e Ministrisë së Brendshme, për shkak të mungesës së konkurrencës. Realizimi i kësaj procedure do të sigurojë lëndën e nevojshme për ngrohjen e ambienteve të spitalit si për pacientët, ashtu dhe për stafin.
2. Spitali Peqin
“Përshtatje për ambientin e RO’ spitali Peqin” me fond limit 3.750.000 lekë pa TVSH.
“Përshtatje e kuzhinës dhe e magazinës, si rrjedhojë e spostimit të këtyre ambienteve, për vënien në dispozicion të atyre ekzistuese për ambientet e RO’ spitali Peqin” me fond limit 2.500.000 lekë. Për të dyja investimet e lartpërmendura të spitalit Peqin, janë realizuar me sukses procedurat e prokurimit dhe është faza e shpalljes së fituesve në buletinin e APP-së.
3. Spitali Korçë
“F.V pajisje mjekësore për dializën e spitalit Korçë” me fond limit 26.500.000 lekë pa TVSH.
Procedura e prokurimit hapet në datën 5.11.2012, për rrjedhojë, nuk arrihet lidhja e kontratës brenda 31.10.2012. Fondi është alokuar nga Ministria e Financave me shkresën me nr. 13872/1, datë 12.9.2012. Lejimi i vazhdimit të kësaj procedure do të bëjë të mundur hapjen e shërbimit të dializës në spitalin e Korçës, ambientet e të cilit tashmë janë gati. 
“Shërbim i rojeve private të spitalit Korçë” me fond limit 4.800.000 lekë pa TVSH.
Në datën 17.10.2012 ka dalë vendimi i KPP-së, i cili kërkon rivlerësimin e ofertave nga KVO-ja. Lejimi i vazhdimit të kësaj procedure nga ana juaj, do të bëjë të mundur njoftimin e fituesit dhe lidhjen e kontratës për pjesën e mbetur të vitit.
4. Qendra Spitalore Universitare “Nënë Tereza” Tiranë
“F.V pajisje mjekësore për kirurgjinë vaskulare në QSUT “Nënë Tereza”” me fond limit 5.000.000 lekë pa TVSH. 
Investimi është në proces tenderimi
“Blerje djegëse, gazoil për ngrohje në QSUT” me fond limit 31.017.000 lekë pa TVSH.
Nisur nga nevojat e të gjitha shërbimeve të QSUT-së, del e domosdoshme realizimi i një procedure tjetër për sigurimin e lëndës djegëse për ngrohje.
“Shërbim pastrimi dhe mirëmbajtjeje e rrjetit rrugor për QSUT-në” me fond limit 1.945.668 lekë pa TVSH.
Procedura e lartpërmendura është anuluar nga KPP-ja dhe do të rishpallet edhe njëherë.
5. S.U.S.M “Shfeqet Ndroqi” Tiranë
“Blerje lënde djegëse për ngrohjen (pellet), S.U.S.M “Shefqet Ndroqi”” me fond limit 8.324.299 pa TVSH.
Vlerësimi i kësaj procedure është mbyllur në sistemin elektronik nga KVO-ja në datën 30.8.2012. Lejimi i vazhdimit të kësaj procedure nga ana juaj, do të bëjë të mundur njoftimin e fituesit nga ana e autoritetit kontraktor
6. Njësia e Transportit Mjekësor me Helikopterë Tiranë
“Blerja vajguri JET A-1 për Nj.T.M. Helikopterëve Tiranë” me fondin limit 2.250.000 lekë pa TVSH.
Kjo procedurë është mjaft e rëndësishme për t’u realizuar, pasi karburanti i planifikuar për vitin 2012 ishte i pamjaftueshëm, për shkak të emergjencave civile të periudhës janar-shkurt të vitit 2012, shoqëruar me harxhim të karburantit.
7. Autoriteti Shëndetësor Rajonal Tiranë
“Ruajtja me roje private e ambienteve të Autoritetit Shëndetësor Rajonal Tiranë”, me fond limit 5.642.700 lekë pa TVSH.
Kjo procedurë është në fazën e pritjes së vendimit nga KPP-ja. Lejimi i vazhdimit të kësaj procedure nga ana juaj. Do të bëjë të mundur njoftimin e fituesit dhe lidhjen e kontratës për pjesën e mbetur të vitit.
